Germo zêde çend rojî yo xeylî welatanê Ewropa rê tesîr keno.
Goreyê hayîdarîyanê Servîsa Meteorolojî ya Almanî (DWD) vizêr germayîya bajarê Gelsenkirchenî resaye 40.5 derece û bi nê hawayî rekorê Almanya yo verên şikîya. DWD’yî vist vîrî germo zêde yo tewr peyên 5’ê Temmuz a 2015’î de bajarekê Kitzingenî yê Bavyera de amebi pêmawitene. Almanya û Fransa goreyê serra ravêrtî hîna bîyê germ û varan nêvareno. Loma awa xeylî royan bîya kemî. Germo zêde tesîrêko giran zîretî ser o kerdo. Goreyê selahîyetdaranê meteorolojîya Almanî, eyaletê Nordrhein Westfalenî de ke xeylî bajarê pîlî tede estê do germayî ewro bireso 41 derece.
